
Közfoglalkoztatás hatékonyságának és eredményességének vizsgálata Edelény településen

Dolgozatomban Edelény város közfoglalkoztatási programjainak eredményességét és hatékonyságát vizsgálom. A vizsgálat során részletesen elemzem a közfoglalkoztatási rendszer felépítését, annak jogi hátterét, a közfoglalkoztatókra és a közfoglalkoztatottakra vonatkozó szabályozásokat, valamint a programok tervezésének, szervezésének, irányításának és ellenőrzésének folyamatát. Vizsgálom Edelény település foglalkoztatási helyzetét, munkanélküliségi mutatóinak alakulását. A vizsgálat során készített mélyinterjúk valamint kérdőíves közvélemény-kutatás kiértékelése alapján bemutatom a közfoglalkoztatásban résztvevő személyek, valamint Edelény város lakosságának véleményét, tapasztalatát és észrevételét a közfoglalkoztatási programok eredményességéről és hatékonyságáról. A vizsgálat alapján megállapítottam, hogy a közfoglalkoztatás legnagyobb problémája az alacsony fizetés és a rövid idejű foglalkoztatás. A közfoglalkoztatónak a legnagyobb problémát a megnövekedett adminisztrációs feladatok ellátása és a munkavállalók alkoholfogyasztása jelenti. Megállapítást nyert továbbá, hogy a közfoglalkoztatási programokból kilépők többsége ismét közfoglalkoztatotti vagy munkanélküli státuszba kerül.



